Kanālmalas apstādījumi

Kanālmalas apstādījumi ir apstādījumu sistēma Rīgas centrā, pilsētas kanāla abās pusēs 10,41 ha platībā, kas izveidota 1857.-1963. gados, izmantojot no apbūves brīvo teritoriju seno pilsētas nocietinājumu priekšā.
Kanālmalas apstādījumos atrodas vairākas nozīmīgas sabiedriskas celtnes. Dienvidaustrumu virzienā no Brīvības pieminekļa skatam paveras Nacionālās operas ēka, bet pie Kr. Valdemāra ielas atrodas Nacionālā teātra ēka.

Dendroloģiskais materiāls

Pavisam kanālmalas apstādījumos aug 110 (pēc 1988. gada datiem) svešzemju koku un krūmu sugas un 19 vietējās sugu, piemēram, purpura ābele (Malus x purpurea), kobus magnolija (Magnolia kobus), Amerikas ragukoks (Gymnocladus dioicus), sudraba liepa (Tilia tomentosa), zeltlapu Kanādas papele (Populus xcanadensis "Aurea"), Tatārijas kļava (Acer tataricum), neievērotā zirgkastaņa (Aesculus x neglecta), dzeltenā zirgkastaņa (Aesculus flava), šķīblapu platlapu liepa (Tilia platyphyllos "Obliqua"), pelēkais riekstkoks (Juglans cinerea), Eiropas kizils (Cornus mas), Alpu zeltlietus (Laburnumalpinum), divdaivu ginks (Ginkgo biloba), Mandžūrijas riekstkoks (Juglans mandshurica), lauku kļava (Acer campestre), Krimas liepa (Tilia x euchlora), nokarenais parastais osis (Fraxinus excelsior "Pendula"), zaļais osis (Fraxinus pennsylvanica var. subintegerrima), punktainā krustābele (Crataegus punctata), divirbuļu krustābele (Crataegus laevigata), laurlapu papele (Populus laurifolia), parastais skābardis (Carpinus betulus), melnalksnis (Alnus glutinosa), parastā īve (Taxus baccata) u.c.
Te aug arī īsti retumi, piemēram, divdaivu ginks, kas ir vecākais koku pārstāvis uz Zemes. Šī suga uz zemes saglabājusies no 125 miljonus gadu sirmas senatnes, un iespējams, ka tās pirmo eksemplāru lapas ēduši dinozauri (ginku viegli atpazīt — tam ir īpatnējas vēdekļveida lapas, kas rudenī krāsojas koši dzeltenas). Aplūkojams vienīgais Latvijā 1900. gadā Georga Kūfalta stādītais Amerikas ragukoks. Iepretī operai pavasaros baltās kupenās grimst magnolijas, kas audzētas LU botāniskajā dārzā, bet stādītas 20. gs. 70. gados, tālāk atrodas spilgti dzeltenā krāsā ziedošā Fortina forsītija, kas nāk no Ķīnas.

Apstādījumu tapšana

Līdz ar vaļņu nojaukšanu pāri kanālam tika uzcelti pirmie patstāvīgie tilti: Nikolaja (tagad Kr. Valdemāra iela), Aleksandra (Brīvības) un Suvorova (K. Barona) ielās. Tika izveidota īpaša komisija, kas birģermeistara E. Grima vadībā noteica galvenos izbrīvētās teritorijas izmantošanas principus. Rīgas galvenais arhitekts J. D. Felsko, piedaloties arhitektam O. Dīcem, izstrādāja plānu, kā nocietinājumu būvju vietā ierīkot apstādījumus, bet bijušos cietokšņa grāvjus pārvērst par kanālu. Līdz ar kanālmalas apstādījumiem, kurus pēc Lībekas pilsētas dārzu direktora A. Venta (Vendt) projekta sāka veidot vienlaikus ar vaļņu norakšanu, apstādījumu sistēma aptvēra arī Vērmanes dārzu.
1881. gadā apstādījumus ierīko pie Vācu teātra (Latvijas Nacionālās operas), kura ēka celta 1863. gadā. 1887. gadā tur uzstādīja vēl joprojām Rīgā greznāko strūklaku.
Kad 1935. gadā uzcēla Brīvības pieminekli, sakarā ar bulvāra un ielu paplašināšanu, tika pārveidoti arī apstādījumi. Šo pārveidojumu projektu autors Andrejs Zeidaks. LPSR laikā, kopš 1968. gada kanālmalas apstādījumos sāka izvietot dekoratīvas skulptūras, kurām nebija piesaiste kādam vēsturiskam notikumam, bet tikai mākslas vērtība.
Mūsdienās tika likvidēts visai romantisku 20. gs. gadsimta sākuma stūrīti ar tiltiņu un mežābeli, lai šajā vietā tieši virs kanāla uzbūvētu Stockman tirdzniecības centru. Tieši apstādījumos Raiņa bulvāra un Kr. Barona ielas stūrī tika iebūvēts tējas namiņš, izjaucot apstādījumu plānojumu.

Bastejkalns

1856. gadā tika nojaukti Rīgas cietokšņa vaļņi, Smilšu bastiona vietā uzbērts kalns, kuram nu dots Basteja kalna (vācu: Basteiberg) nosaukums (sākumā tas dēvēts par Gliemežnīcas kalnu).
1879. gadā izveidoja Rīgas dārzu direkciju un par Rīgas dārzu direktoru oficiāli kļuva 27 gadus vecais Georgs Kūfalts. Viņa pirmais projekts, bija tieši Bastejkalna apstādījumu pārbūve. Bastejkalna apstādījumu (vācu: Basteiberganlagen) veidošana ilga no 1859. līdz 1887. gadam. 1860. gadā tika uzcelts koka paviljons, kura vietā 1887. gadā ierīkoja pirmo Bastejkalna kafejnīcu. Kalnā iebūvētā Saulkalnes gliemežu dolomīta ūdens kaskāde ierīkota 1898. gadā. Tā saglabājusies līdz mūsdienām, taču vairs ar ne tik dizainiski izstrādātu zemūdens izgaismojumu, kāds bija pagājušā gadsimta sākumā. Ap 1893. gadu pie Bastejkalna kanālā tika izvietota uz pontoniem pseidojapāņu stila gulbju mājiņa (arh. H. Šēls) - ziemas mēnešos to parasti izvilka krastā tajā vietā, kur tā atrodas joprojām. Gulbjus dāvināja "Rīgas Putnu audzēšanas biedrība". 1883. gadā Bastejkalna pakājē pār kanālu uzcēla 23 metrus garu lokveida koka tiltu (tā izliekums bija tik stāvs, ka ziemā cilvēki no tā slīdēja nost un rīdzinieki tiltu ironiski bija iesaukuši par astoto pasaules brīnumu), ko 1893. gadā aizvietoja ar mūrētu. Tad tika uzbūvēts tilts, kas savieno Vecrīgu ar tagadējo Raiņa bulvāri (projektēts 1898. gadā, nedaudz vēlāk pārbūvēts un darbojas joprojām). 
1951. gadā pēc arhitekta Jāņa Gintera projekta Bastejkalnā tika ierīkotas atbalsta sienas, kurām tika izmantotas Otrā pasaules karā nopostīto Rīgas ēku daļas. Bastejkalna apstādījumus atjaunoja 1968. gadā novietojot tajā dažādas skulptūras.

Ievērojamākie objekti

1887. gadā apstādījumos pretī Vācu teātra centrālajai ieejai atklāja greznāko strūklaku (tēlnieks A.Folcs) Rīgā. Strūklakas centrālā figūra ir nimfa, kas virs galvas tur milzu gliemežvāku, bet pie kājām bērni rotaļājas ar delfīniem (1986. gadā oriģinālo skulptūru nomainīja tēlnieces M. Lukažas veidotā kopija bronzā).
1935. gada 18. novembrī atklāja Brīvības pieminekli.
1968. gadā kanālmalas apstādījumos atklāja skulptūru "Mana zeme" (tēlniece Aleksandra Briede).
Tēlniece Pārsla Zaļkalne 1970. gados darināja trīs dejojošas, graciozas meitenes. Kanālmalas apstādījumos pie Bastejkalna novietotās kailās dāmas atbilstoši tā laika prasībām "nomaskētas" zem ideoloģiski pareiza nosaukuma "Miera deja".
1978. gadā pretī Latvijas Universitātes ēkai atklāja pieminekli zinātniekam, akadēmiķim Mstislavam Keldišam.
1979. gadā kanāla Nacionālās Operas priekšā atklāja pieminekli Alfrēdam Kalniņam, par godu komponista simtajai dzimšanas dienai (vēlāk pārcelts kanāla otrā pusē).
Vietā iepretim LU galvenajai ēkai taps piemineklis valodniekiem Kārlim Mīlenbaham (Mǖlenbacham) un Jānim Endzelīnam. Šā pieminekļa projekta konkursā 2008. gadā uzvarēja tēlnieks Gļebs Panteļejevs un arhitekts Andris Veidemanis.
Piemineklis Rūdolfam Blaumanim (tēlnieks T. Zaļkalns) pēc vairākkārtējas pārvietošanas atrodas iepretim pirmajai Rīgas gāzes fabrikai.
Rekonstruējot LNO ēku, aizvāca tās aizmugurē savulaik izliktās dekoratīvās grupas "Brīnumputni" (māksliniece A. Zīle).
Bez pieminekļiem, arhitektoniskām būvēm un skulptūrām, kanālmalas apstādījumos ir vairāki piemiņas akmeņi abpus Bastejkalna kājāmgājēju tiltiņam — tur 1991. gada janvārī Rīgas OMON uzbrukuma laikā LPSR Iekšlietu ministrijas ēkai, apšaudē tika nogalināti kinooperatori Andris Slapiņš un Gvido Zvaigzne, nejauši apšaudes zonā nonākušais skolēns Edijs Riekstiņš, milicijas virsnieki Vladimirs Gomonovičs un Sergejs Konoņenko. Tālākais piemiņas akmens Raiņa bulvāra pusē ir autovadītājam Raimondam Salmiņam, ko nogalināja augustā puča laikā, kad omonieši atklāja uguni pa viņa vadīto garām braucošo mikroautobusu.